**Forslagstiller: Fagforbundet Rogaland**

**Ny regjering er et løft for arbeidsfolk**

**Fagforbundet hadde fire hjertesaker i valgkampen. Vi ønsket en regjering som vil redusere forskjellene, stanse privatisering av velferdstjenestene, egenandel i tannhelse og skape flere hele faste stillinger. Hurdalsplattformen leverer på alle våre viktigste krav.**

Fagforbundet har fått gjennomslag for flere viktige saker. Det viser at innsatsen til våre tillitsvalgte og medlemmer i valgkampen har gitt solide resultater. Det viser at når Fagforbundet mener noe, så må nåværende regjering lytte.

Stortingsvalget var et retningsvalg. Velgerne ønsket en ny kurs, og det har Norge fått. Regjeringen har en aktiv politikk for å redusere økonomisk ulikhet. Fagforeningsfradraget skal dobles, barnehagen blir billigere, SFO blir gratis for førsteklassinger og tannhelsereform for unge. «Ostehøvelkutt» i offentlig sektor skal stanses og kommune-Norge skal få mer penger. Det vil gi bedre velferdstjenester, både i distriktene og i byene.

Mange av våre medlemmer har i lang tid vært rammet av deltidskrisen. Små deltidsstillinger gjør det vanskelig å få en lønn å leve av, komme inn på boligmarkedet, sikre seg en rettferdig pensjon og få hverdagen til å gå opp. Den nye regjeringen har lovet å lovfeste retten til heltid. Kommunene skal få midler til økt bemanning og til å skape en heltidskultur. Dette er en særdeles viktig seier for Fagforbundet.

For Fagforbundet har det vært viktig å stanse privatiseringsreformer i eldreomsorgen og sykehusene. Nå blir dette stanset av den nye regjeringen. Dessuten skal konkurranseutsetting og anbudsutsettelse i velferdstjenestene, som barnevernet, fases ut. Det kommer til å bli nye forhandlinger om særaldersgrensen og de rike skal betale mer i skatt.

Sentraliseringsiveren de senere år har vært enorm, men med Jonas Gahr Støre som statsminister skal ikke tjenestene i distriktene bygges ned - de skal bygges opp.

Fagforbundet ønsket en rødgrønn regjering hvor også SV var med, men dessverre ble ikke det en realitet. For å kompensere for det, mener vi det er viktig at Støre-regjeringen må samarbeide tett med SV for å få flertall for statsbudsjettene.

Fagforbundet er fornøyd med regjeringsplattformen fra Hurdal, noe som våre medlemmer vil merke både økonomisk og på arbeidsplassen. Likevel blir det en stor jobb å sette den nye politikken ut i livet. Det er vår neste felles kamp.

**Uttalelsen sendes til: Rogalandsbenken, Fagforbundet sentralt, pressen.**

**Forslagstiller: Fagforbundet Rogaland**

**Tannhelse må prioriteres**

**Politikerne må ta tannhelse på alvor. Dagens ordning der tennene kun blir sett på som en del av kroppen til du er 18 år må endres. Som voksen må man betale alt selv, med unntak av kronisk tann- eller tannkjøttsykdom. Vi mener dette er både usolidarisk og usosialt.**

Dårlige tenner er med på å skape et klasseskille. De helsemessige og økonomiske konsekvensene for enkeltmennesker er store. Det er mye stigma knyttet til å ha dårlige tannhelse og det kan gi redusert livskvalitet. Konsekvensene er størst hos sårbare grupper og de med lav inntekt. Tall fra Statistisk Sentralbyrå viser at det årlig er så mange som 140.000 nordmenn som lar være å gå til tannlegen, fordi de ikke har råd.

Tannpleie må inn under egenandelsordningen for alle, og dette må finansieres gjennom skattepengene våre. God tannhelse reduserer faren for andre sykdommer og lidelser. En god offentlig tannhelseordning vil kunne spare samfunnet for mye penger, som i dag blir brukt til behandling av alvorlige sykdommer som oppstår på grunn av folks dårlige tenner. Tannhelse skal likestilles med andre offentlige helsetjenester og bli en del av egenandelsordningen.

**Uttalelsen sendes til: Rogalandsbenken, Fagforbundet sentralt, pressen.**

**Pensjon**

Ved innføring av pensjonsreformen i 2011, mistet pensjonistene forhandlingsrett når det gjaldt pensjon og andre viktige velferdssaker. I dag er det nær 1 million pensjonister som står tilbake kun med rett til såkalte drøftelser - men departementet bestemmer.

Med pensjonsreformen ble det innført levealdersjustering av alderspensjonen. Det betyr at årlig alderspensjon stadig blir lavere, om utviklingen i levealder fortsetter å øke. Det innebærer at folk må arbeide lenger, for å få samme årlige pensjon som tidligere årskull. Personer som er uføre har ikke anledning til å stå i arbeid lenger. Av den grunn var uføre tidligere skjermet for levealdersjustering. Vi har ikke et vellykket pensjonssystem når hvert årskull får stadig lavere pensjon. Pensjonssystemet må være sosialt bærekraftig, ha god fordelings- og likestillingsprofil og sikre et anstendig pensjonsnivå, også for uføre som ikke kan kompensere for levealdersjusteringen.

Pensjonistene må få plass i Teknisk Beregningsutvalg (TBU) slik at de kan være med å bestemme grunnlaget for oppgjøret.

Minstepensjonsnivået i Norge ligger under fattigdomsgrensen og må derfor heves.

Etterlattepensjonsytelsen må gjenopprettes. Etterlatte under 67 år, etterlatte alderspensjonister og etterlatte uførepensjonist-ordningen, må videreføres og tilpasses ny alderspensjon og uføretrygd.

Reglene for fripoliser må endres slik at polisene forvaltes langsiktig, og med sikte på best mulig avkastning for kundene. En slik endring vil være uten kostnader for det offentlige og av stor verdi for over 650 000 kunder av livselskapene. Kunden må selv få bestemme utbetalingsfrekvens for fripoliser.

Vi krever at minstepensjonister med kort botid, får en minsteinntekt som øvrige minstepensjonister.

**Privat sektor**

Forslaget til reformert AFP som foreligger, må avvises. Det må jobbes videre med å løse problemene i dagens AFP-ordning for å beskytte sliterne i arbeidslivet. Folketrygden skal være bærebjelken i norsk pensjonssystem.

**Offentlig sektor**

Offentlige arbeidstakere som er født fra 1944 til og med 1962 taper tjenestepensjon hvis de arbeider etter fylte 67 år. Vi krever at samordningsfella oppheves, og at de som er rammet får etterbetalt tjenestepensjonen de burde ha fått.

**Uttalelsen sendes til: Rogalandsbenken, Fagforbundet sentralt, Pensjonistforbundet, pressen.**

**Forslagstiller: Fagforbundet Rogaland**

Hele og faste stillinger

Dagens bemanningssituasjon innen helse og omsorg er ikke bærekraftig og det kan bli en kritisk mangel i løpet av få år. For å kunne nyttiggjøre den kompetansen helsepersonell allerede har, må vi se en helhet og ha en hensiktsmessig fordeling mellom sykepleieroppgaver og helsefagarbeideroppgaver.

Også andre fagområder opplever mangel på bemanning og det er behov for at flere velger yrkesrettet utdannelse. Status til svenne- og fagbrev må høynes og den fagutdanningen de har må anerkjennes. For at fagutdannede skal komme inn i arbeidslivet må ikke høyere utdannelse gi fortrinnsrett til fagarbeiderstilling.

Nok læreplasser for fagarbeidere og rett til hele og faste stillinger, er åpenbare og nødvendige tiltak.

Kompetanseutvikling gjennom arbeidslivet må styrkes for alle, slik at vi utnytter ressursene på en best mulig måte.

**Uttalelsen sendes til: Rogalandsbenken, Fagforbundet sentralt, pressen.**